***Výbor Národnej rady Slovenskej republiky***

 ***pre kultúru a médiá***

 10. schôdza výboru

 K č. PREDS - 165/2024

**24**

**Uznesenie**

**Výboru Národnej rady Slovenskej republiky pre kultúru a médiá**

**z 10. júna 2024**

k zákonu z 21. mája 2024, ktorým sa mení a dopĺňa zákon č. 284/2014 Z. z. o Fonde na podporu umenia a o zmene a doplnení zákona č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení zákona č. 79/2013 Z. z. v znení neskorších predpisov, vrátený prezidentkou Slovenskej republiky na opätovné prerokovanie Národnou radou Slovenskej republiky **(tlač 349)**.

**Výbor Národnej rady Slovenskej republiky pre kultúru a médiá**

**A. p r e r o k o v a l**

návrh prezidentky Slovenskej republiky uvedený v časti III rozhodnutia prezidentky Slovenskej republiky z 28. mája 2024 číslo 2389-2024-KPSR, aby Národná rada Slovenskej republiky pri opätovnom prerokovaní zákon **neprijala ako celok**;

**B. odporúča Národnej rade Slovenskej republiky**

zákon z 21. mája 2024, ktorým sa mení a dopĺňa zákon č. 284/2014 Z. z. o Fonde na podporu umenia a o zmene a doplnení zákona č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení zákona č. 79/2013 Z. z. v znení neskorších predpisov, vrátený prezidentkou Slovenskej republiky na opätovné prerokovanie Národnou radou Slovenskej republiky **(tlač 349) schváliť s pripomienkami:**

1. V Čl. I bode 43 sa v § 33 vrátane nadpisu slová „1. júna“ nahrádzajú slovami „1. augusta“, slová „30. júna“ sa nahrádzajú slovami „31. augusta“, slová „15. júna“ sa nahrádzajú slovami „15. augusta“ a slová „31. mája“ sa nahrádzajú slovami „31. júla“.

V nadväznosti na navrhovanú zmenu účinnosti sa upravujú dátumy v prechodných ustanoveniach.

1. V Čl. II sa slovo „júna“ nahrádza slovom „augusta“.

Vzhľadom na dĺžku legislatívneho procesu sa navrhuje posunutie účinnosti zákona z 1. júna 2024 na 1. augusta 2024.

#### C. ukladá predsedovi výboru,

aby výsledky rokovania Výboru Národnej rady Slovenskej republiky pre kultúru a médiá spolu s výsledkami rokovania Ústavnoprávneho výboru Národnej rady Slovenskej republiky spracoval do písomnej spoločnej správy výborov v súlade s § 79 ods. 1 rokovacieho poriadku Národnej rady Slovenskej republiky a predložil ju na schválenie gestorskému výboru.

Roman **Michelko, v. r.**

 predseda výboru

**Peter Náhlik, v. r.**

overovateľ výboru